sinarproject/legisdata huggingface dataset:
Pertanyaan 138: ISU KAJI STRUKTUR TANAH PANGSAPURI TAMAN TELOK GEDUNG INDAH
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN AZMIZAM BIN ZAMAN HURI (N46 PELABUHAN KLANG)
Jawapan oleh: Y.A.B. Dato' Menteri Besar

Y.B. TUAN AZMIZAM BIN ZAMAN HURI

Apakah hasil lawatan pemeriksaan terperinci bagi mengenalpasti skop pembaikan pada 17/7/2019 oleh pihak JKR Negeri Selangor?

Apakah kerja-kerja pembaikan yang boleh dilakukan bagi menyelesaikan masalah tersebut?

Apakah jaminan pihak Kerajaan Negeri terhadap penduduk bagi menyelesaikan isu ini?

Y.A.B. Dato' Menteri Besar

a) Hasil lawatan tapak dan pemeriksaan, berikut adalah skop pembaikan:

i) Pihak JKR menjalankan ujian tanah (SI) seperti yang telah disyorkan dalam laporan forensik Jabatan Geoteknik;

ii) Kerja pembaikan asas atau permukaan bawah bangunan;

iii) Kerja pembaikan kerosakan bangunan melibatkan pembaikan struktur bumbung, sistem pendawaian elektrik dan sistem dalam salur paip buangan;

iv) Pihak JKR daerah Klang telah melantik perunding (Perniagaan MHE Extreme) untuk melakukan kerja-kerja penyiasatan tanah beserta ujian makmal di Pangsapuri Telok Gedung Indah;

v) Laporan kerja-kerja penyiasatan tanah beserta ujian makmal telah dihantar ke cawangan Kejuruteraan Geoteknik, Ibupejabat JKR Malaysia bagi menganalisa laporan ujian makmal siasatan tanah tersebut.

vi) Selain itu, JKR cawangan Kejuruteraan Elektrik Negeri Selangor pula telah membuat kerja-kera pemeriksaan dan pengesahan berhubung

dengan skop kerja elektrik. Anggaran awal kos bagi skop kerja elektrik adalah sebanyak RM1,450,000.00

b) Di antara kerja-kerja pembaikan yang dikenalpasti boleh dilaksanakan adalah seperti berikut:

i) Pembaikan struktur asas atau tanah;

- Mengukur kadar mendapan dan menutup bahagian renggangan pada bawah bangunan bagi mengelakkan pembiakan nyamuk dan sarang haiwan liar.

ii) Kerosakan pada struktur bumbung;

- Pembaikan kerosakan melibatkan penggantian kerangka bumbung, siling, gutter, RWDP elektrikal dan mengecat.

iii) Pembaikan kerja-kerja sistem paip air dalaman;

- Sistem longkang bangunan dan struktur air buangan

Jaminan kerajaan negeri bagi menyelesaikan isu mendapan ini adalah seperti berikut:

i) Memberi bantuan berbentuk peruntukan pembaikan;

ii) Sekiranya bangunan didapati tidak selamat, penduduk akan ditawarkan kediaman alternatif oleh Kerajaan Negeri seperti Rumah Selangorku, Skim SMART – Sewa dan sebagainya.